“የጥምቀት በዓልን በዩኔስኮ ወካይ የማይዳሰስ ቅርስነት ለማስመዝገብ ዝግጅት ተጠናቋል”-ብጹእ አቡነ ማትያስ
የጥምቀት በዓልን በተባበሩት መንግስታት የትምህርት፣ የሳይንስና የባህል ድርጅት (ዩኔስኮ) ወካይ የማይዳሰስ ቅርስነት ለማስመዝገብ ዝግጅት መጠናቀቁ የኢትዮጵያ ኦርቶዶክስ ተዋህዶ ቤተክርስትያን ፓትሪያሪክ ርእሰ ሊቃነ ጳጳሳት ብጹዕ ወቅዱስ አቡነ ማቲያስ ገለጹ ።በተጨማሪም የጥምቀት በዓል ከሃይማኖታዊ ትርጓሜው ባሻገር ኢትዮጵያዊ አንድነት የሚገለጥበት ድንቅ በዓል መሆኑን አስረድተዋል።ይህንን የጥምቀት በዓል ሲከበር ለወጣቱ ትውልድ የበዓሉን እሴቶች በማስተላለፍ ሊሆን ይገባል ብለዋል ።ጥምቀት በዓል ምእመኑ ያለ ምንም ልዩነት እንደየ ቋንቋውና ባህሉ ሁሉም ፈጣሪውን የሚያመሰግንበትና ማኅበራዊ መስተጋብሩን የሚያጎለብትበት መሆኑን አስገንዝበዋል።ብጹዕ አቡነ ማቲያስ መላው የአገሪቷ ሕዝቦች ለአገር ሰላምና አንድነት መጠበቅ ለልማትና ለዕድገት መረጋገጥ በአንድነት እንዲቆሙ ጥሪ  አስተላልፈዋል።የአዲስ አበባ ከተማ አስተዳደር ከንቲባ ተወካይ አቶ ኤፍሬም ግዛው በበኩላቸው ፤የጥምቀት በዓል በሁሉም የክርስትና እምነት ተከታይ በጋራ በመሆን በድምቀት ለዘመናት ሲያከብሩት የኖሩ መሆናቸውን ጠቅሰዋል፡፡በዓሉ የቱሪስቶች አንዱ መስህብ በመሆን የአገሪቷን ገጽታ ለውጭው ዓለም ለማስተዋወቅ የጎላ አስተዋጽኦ ማበርከቱን አስረድተዋል ።የጥምቀት በዓሉ በመላው አገሪቱ የክርትስትና እምነት ተከታዮች ዘንድ በድምቀት ተከብሮ ውሏል ፡፡